My tips for housing hunters | Et dryss kanel
Postet den 8. mai 2018 av Synne Cinnamon
Om du ser noen flyvende griser i dag, er det bare fordi at jeg har publisert dette innlegget.
Jeg fikk et spørsmål i kommentarfeltet forleden, om jeg kunne dele mine tips til andre som er ute etter å kjøpe bolig. Først svarte jeg som følger:
«Jeg føler dessverre ikke at jeg har nok å komme med til å fylle et helt innlegg, og tror uansett ikke at det ville blitt særlig oppløftende lesning, haha. Ettersom jeg er en såpass emosjonell person, var boligjakten en stor belastning for meg, og så var det enkelte andre faktorer som gjorde hele prosessen litt vanskeligere for oss enn for andre. Med andre ord tror og håper jeg at det kan være enklere for en gjennomsnittlig boligjeger enn det var for oss! Samtidig kan jeg selvfølgelig dele det lille jeg har av tips, basert på mine erfaringer.»
Dette gjelder fortsatt, men det skulle vise seg at da jeg først tenkte etter, dukket det opp flere punkter enn jeg hadde trodd… Derfor kommer lista her!
-Få finansieringsbevis før du begynner å gå på visninger. (Man vet aldri når «lynet slår ned», selv om man bare er ute og titter for nysgjerrighetens skyld, og plutselig får man lyst til å bo et sted før man egentlig har alt klart med banken! Det skjedde oss med den første leiligheten vi bød på.)
-Utforsk nabolag du kan tenke deg å bo i, samt bydeler du ikke kjenner så godt. Oslo (og andre byer) har mange fine, mindre kjente områder!
-Se etter bygg som er oppført etter 1950 (da ble det nemlig gjort store, viktige regelendringer i byggenæringen).
-Gå på visninger på dager med fint vær, da er det ofte færre folk. Sjekk også om det er mange andre visninger samme dag! Det er positivt, for da bruker folk færre tid på hvert sted, og godbitene kan forsvinne litt i mylderet.
-Tenk på mulig prisvekst i ulike bydeler, i tillegg til prisen slik den er i dag.
-Ta med målebånd på visning.
-Hold øye med Rubrikk.no sin kategori for boliger med nedsatt pris. Kanskje noe er blitt forsøkt solgt tidligere, og lagt ut igjen? Kanskje det betyr at selgerne vil bli fort ferdige, og kan godta et tidlig bud eller en litt lavere sum?
-Last ned prospekt før visning, slik at du har all tilgjengelig informasjon, og spør om alt du lurer på.
-Se på boliger som koster litt mindre enn du faktisk har å rutte med, slik at du kan henge med litt utover i budrunden. Dette sier egentlig seg selv, men det er så fort gjort å tenke «lurer på hva som dukker opp om jeg bare skrur opp prisen med noen hundre tusen, sånn for moro skyld?», og noen dager senere sitter man der med sorgen sin.
-Finn ut hvilke krav du kan fire på, dersom det blir nødvendig. Ingenting er perfekt, heller ikke leiligheter. (Et godt eksempel er balkongen, som vi nordmenn er så opphengt i. Er den sørvestvendt? Hvor mye sol er det snakk om? Vårt nye hjem har nordvendt balkong, noe som betyr færre soltimer, men det er helt greit for oss. Balkongen kan jo bare brukes halve året uansett!)
-Last ned meglerhusenes egne apper, for der deler de gjerne boliger som ikke har dukket opp på Finn ennå, slik at man kan melde interesse i forkant.
-Husk at bildene i annonsene er tatt med vidvinkel, og tenk alltid at rommene er mindre enn de ser ut.
-Meld deg inn i Obos og Usbl. (Herlighet, som jeg hater forkjøpsrett (det burde hete «etter-stjele-rett» i stedet!), men if you can't beat them, join them.)
-Ikke la deg avskrekke. Man vet aldri, og det er alltid verdt å prøve. Det sto 20 interessenter på lista for vår nye leilighet før budrunden, og jeg var heeeeelt sikker på at vi ikke ville få den, men det gjorde vi!
Denne lista har naturligvis sitt utspring i mine personlige opplevelser, og som dere har skjønt, syntes jeg at hele prosessen var ganske grusom. Jeg var dessuten helt grønn på dette feltet da vi begynte å kikke på leiligheter, så mange punkter vil kanskje virke selvfølgelige for noen. Jeg velger altså publisere dette innlegget likevel, både fordi det kanskje kan være til nytte for enkelte, og fordi jeg mener at ærlighet er en dyd. Gleden var tross alt desto større da vi endelig lyktes… Plutselig står man der med kontrakten i hånda. Det ordner seg som regel til slutt.
Jeg håper noen av disse tipsene kan være kjekke å ha, og ønsker alle lykke til med boligjakten!
In other words: If you see any flying pigs today, it's only because I've published this post! A reader asked me if I could share any tips for others wanting to buy property in Oslo, and although I never thought I'd have enough to fill a blog post, here we are. It is very specific to the Norwegian housing market and mortgage system, so I won't translate it, but feel free to ask if you have any questions, of course. I'm just so happy to be done with this whole process, and I wish others the very best of luck!
Dette innlegget ble publisert i Home, Meta, Texts and thoughts og merket med boligjakt, kjøpe bolig, visning. Bokmerk permalenken.
4 tanker på "My tips for housing hunters"
munerior sier:
3. september 2019, kl. 23:25
Takk for dette innlegget, Synne! Jeg har akkurat kjøpt min første leilighet, og tror du ikke vi la inn bud på den første vi så på! Heldigvis hadde vi fulgt tips 1 og skaffet finansieringsbevis først.
4. september 2019, kl. 08:13
Oiii, GRATULERER! Hurra, håper dere vil stortrives i deres nye hjem! Så fint å høre at innlegget kunne være til hjelp. Takk for kommentaren, nå ble jeg glad!